એક દીકરી ભગવાનને પ્રાર્થના કરતી હતી. હે ઇશ્વર, મારો બોનમેરો ડેડી સાથે મેચ કરાવી દેજે. જ્યારે એને કહેવામાં આવ્યું કે બધું મેચ થઇ ગયું છે, ત્યારે એ દીકરીના મોઢામાંથી શબ્દો સરી પડ્યા, થેંક ગોડ. આ સંવેદનશીલ વાત છે અમેરિકામાં વસતા એક ગુજરાતી બાપ-દીકરીની. મૂળ અમરેલી જિલ્લાના જાળિયા ગામના યજ્ઞેશભાઇ સાંગાણી લોસ એન્જલસમાં આવેલી હાર્ડ ડ્રાઇવ અને મેમરી ચિપ્સ બનાવવા માટે આખી દુનિયામાં જાણીતી વેસ્ટર્ન ડિઝિટલ કંપનીમાં સારી પોસ્ટ ઉપર ફરજ બજાવે છે. એક દિવસ યજ્ઞેશભાઇને તબિયત ઓકે લાગતી ન હતી. ચેક અપ કરાવ્યું. ડોક્ટરે કહ્યું, તમને બ્લડ કેન્સર છે. લ્યુકેમિયા. સારવારનો એક જ બેસ્ટ રસ્તો છે, બોનમેરો ટ્રાન્સપ્લાન્ટ.